Након војног пуча, масовних нарoдних демонстрација у Београду и другим градовима, али и најављеног склапања Пакта о пријатељству и ненападању између Краљевине Југославије и Совјетског Савеза, Соња Маринковић је почетком априла 1941. године напустила Београд и кренула у Нови Сад. У стану свог брата Миленка Маринковића, заједно са Радивојем Ћирпановим је одржала састанак са новосадским комунистима и пренела им директиву да се организује митинг поводом склапања уговора са Совјетским Савезом. И сама је учествовала у организацији овог митинга, који је био заказан за 6. април 1941. године. Напад Сила осовине на Југославију и вести о разорном бомбардовању Београда, као и повремено надлетање немачких авиона, изазвали су панику у граду, па митинг није ни одржан. Два дана касније, Корнелија Сенде-Поповић је дошла у Нови Сад и дала информације Соњи о месту на коме се након бомбардовања Београда, налази руководство КПЈ, како би могли да одржавају везу са њима.